**דורון פישלר** (נולד ב־1976) הוא מגיש הסכתים, מרצה ישראלי ומבקר קולנוע.

נכון לשנת 2024 מגיש פישלר את הסכת "התשובה", ברשת הפודקאסטים "עושים היסטוריה", ובעבר הגיש גם את ההסכת "המובן מאליו", ב"כאן", תאגיד השידור הישראלי.

פישלר הוא המייסד והעורך לשעבר של אתר ביקורת הקולנוע העצמאי "עין הדג". בנוסף כתב פישלר מאמרים בתחומי מדע, טכנולוגיה ומרשתת באתרים mako, Nana10 ואלכסון.

ביוגרפיה
--------

פישלר גדל במושב יעד כבן למשפחה בת ארבעה ילדים. אחיו הוא המוזיקאי ארבל פישלר. את שירותו הצבאי עשה בחיל הים כלוחם בספינת הטילים אח"י מולדת. בפרק "על הפנים" בפודקאסט "המובן מאליו" סיפר פישלר כי הוא סובל מפרוסופגנוזיה, קושי בזיהוי פנים.

בשנת 2000 הקים יחד עם עינת חורשי את האתר "עין הדג", שמטרתו לשמש כתחליף לביקורות הקולנוע בתקשורת הממוסדת. שימש גם כמבקר קולנוע באתרים וואלה! NEWS ו-Time Out ישראל.

### סיכומי פרקים לסדרת הטלוויזיה "משחקי הכס"

בנוסף לכתיבתו בתחום הקולנוע, נהג פישלר לעסוק בקביעות בכתיבת סיכומים לפרקים בסדרת "משחקי הכס", אשר מבוססת על סדרת הספרים "שיר של אש ושל קרח", החל מהעונה השלישית של הסדרה. בתחילה, באתר התוכן "וואלה! NEWS", מהעונה הרביעית ועד לעונה השביעית באתר התוכן "Time Out ישראל", ובעונה השמינית באתר "ynet".

בעונה החמישית של "משחקי הכס" פרסם פישלר סרטונים שסיכמו בצורה מתומצתת והומוריסטית את הפרקים, סיכומים אילו פורסמו באתרים "עין הדג" HOT Magazine ו-Time Out. בעונות השביעית והשמינית פרסם סרטונים הומוריסטיים שעסקו בפרטים קטנים שהצופים ככל הנראה לא הבחינו בהם.

### הגשת הסכתים

באפריל 2017 החל פישלר להגיש את הפודקאסט "המובן מאליו", המתאר את ההיסטוריה, המדע והפילוסופיה מאחורי תופעות שהשתרשו בתרבות, ובהן המקורות לסימן הלב, ההיסטוריה של הבננה, או היווצרות דמות הזומבי. הפודקאסט עלה במסגרת רשת הפודקאסטים של תאגיד השידור כאן, בערוץ "כאן תרבות" (לשעבר "רשת א"). לפודקאסט היו שתי עונות, ובעקבותיו ערך פישלר מספר הרצאות בשם "המובן מה-LIVE" ברוח פרקי הפודקאסט.

בנובמבר 2018 החל פישלר להגיש את פודקאסט "התשובה", ברשת עושים היסטוריה, בו הוא מספק תשובות למגוון שאלות שנשאלו על ידי המאזינים, כגון מי כתב את העתידות של מסטיק בזוקה, מי היה החתול הראשון באנטארקטיקה, האם עגבנייה היא פרי או ירק, מה יקרה אם כדור הארץ יפסיק להסתובב, כמה זמן ייקח לראות את כל הסרטים בעולם, האם פתח תקווה באמת קיימת ולמה לסבתא אין גלגלים.

### הרצאות

עוד לפני תחילת הפודקאסט "המובן מאליו", היה פישלר מעביר הרצאות בתשלום בנושאים שונים, ביניהם: "ההיסטוריה השגויה לחלוטין של העולם", "סצנות הסקס הגרועות ביותר בהיסטוריה", "השקרים המפורסמים ביותר בהיסטוריה". לאחר פתיחת הפודקאסט פיתח פישלר הרצאות שנקראו "המובן מאליו" ועסקו בנושאים שונים המקבילים לנושאי הפודקאסט.

קישורים חיצוניים
----------------

ויקישיתוף מדיה וקבצים בנושא **דורון פישלר** בוויקישיתוף
* דורון פישלר, ברשת החברתית פייסבוק
* דורון פישלר, ברשת החברתית אקס (טוויטר)
* דורון פישלר, סרטונים בערוץ היוטיוב
* אתר עין הדג
* קטע קול פודקאסט "המובן מאליו" של דורון פישלר, באתר תאגיד השידור הישראלי
* קטע קול פודקאסט התשובה, באתר "עושים היסטוריה"
* כתבות מאת דורון פישלר, באתר Time Out
* דורון פישלר‏, "משחקי הכס": כל החדשות, הביקורות והפרשנויות, באתר וואלה!‏, 5 באפריל 2013

הערות שוליים
------------

1. ↑  המובן מאליו
2. 1 2  דורון פישלר, האם אפשר לסמוך על ויקיפדיה?, באתר התשובה, רשת עושים היסטוריה. לפי מה שנאמר שם, פישלר לא מצא שגיאות מהותיות בתוכן הערך כפי שהיה לפני שידור הפרק
3. 1 2  מושב יעד | הפישלרים חוזרים!, באתר web.archive.org, ‏2024-03-11
4. ↑  קטע קול קטע קול דורון פישלר, המובן מאליו - על הפנים, באתר כאן – תאגיד השידור הישראלי
5. ↑  אודות, אתר עין הדג
6. ↑  דורון פישלר‏, "משחקי הכס": כל החדשות, הביקורות והפרשנויות, באתר וואלה!‏, 5 באפריל 2013
7. ↑  דורון פישלר, כתבות בנושא דורן פישלר, באתר Time Out, ‏2017
8. ↑  דורון פישלר, באתר ynet
9. ↑  פודקאסט התשובה עם דורון פישלר